INDOKOLÁS

1.A JAVASLAT HÁTTERE

•A javaslat indokai és céljai

Amikor a Bizottság 2021. november 25-én elfogadta a Covid19-világjárvány idején a biztonságos szabad mozgás megkönnyítésére vonatkozó koordinált megközelítésről szóló (EU) 2022/107 tanácsi ajánlásra irányuló javaslatát, a Covid19-világjárvánnyal kapcsolatos járványügyi helyzet jelentősen eltért a jelenlegitől. Abban az időben még az aggodalomra okot adó delta-variáns volt elterjedt az Unióban. Több mint tíz hónappal később a nagymértékben fertőző omikron-variáns – különböző alvariánsok formájában – vált a domináns variánssá az Unióban.

Az omikron kevésbé súlyos, mint a korábban megfigyelt delta-variáns, s ez legalább részben az oltás és a korábbi fertőzés védőhatásának tulajdonítható. Ennek eredményeként és e magasabb védettségi szinttel együtt az egészségügyi rendszerekre nehezedő nyomás jelenleg kezelhető szinten van, még a fertőzések – például az omikron BA.4 és a BA.5 alvariánsok által 2022 nyarán megfigyelt hullám – rövid ideig tartó csúcsidőszakaiban is.

Amint azt a Bizottság folyamatosan hangsúlyozta, a szabad mozgásra vonatkozóan a Covid19-világjárványra válaszul bevezetett korlátozások nem terjedhetnek túl a közegészség védelméhez feltétlenül szükséges mértéken. Az (EU) 2022/107 tanácsi ajánlás 1. és 2. pontjában foglaltak szerint minden bevezetett korlátozást a szükségesség és az arányosság elvével összhangban fel kell oldani, amint azt a járványügyi helyzet lehetővé teszi. 2022 augusztusára a tagállamok megszüntették a személyek Unión belüli szabad mozgását érintő valamennyi intézkedést, beleértve azt a követelményt is, hogy az utazóknak rendelkezniük kell uniós digitális Covid-igazolvánnyal.

Annak érdekében, hogy az (EU) 2022/107 ajánlásban meghatározott megközelítés tükrözze a jelenlegi helyzetet, a Bizottság annak kiigazítását javasolja. Az ajánlásnak különösen azt kell hangsúlyoznia, hogy a világjárvány jelenlegi szakaszában a tagállamok elvben nem írhatnak elő népegészségügyi okokból semmilyen, a világjárványhoz kapcsolódó korlátozást a személyek szabad mozgására vonatkozóan. A 2022. évi nyári hullám jól példázza, hogy az aggodalomra okot adó új variáns megjelenését követően a vírus terjedése nem feltétlenül gyakorol jelentős nyomást a nemzeti egészségügyi rendszerekre. Ez rávilágít arra, hogy körültekintő megközelítést kell alkalmazni az esetek számán vagy egy új variáns megjelenésén alapuló utazási korlátozások bevezetésének mérlegelésekor.

Ugyanakkor, amint azt a Bizottság a 2022. szeptember 2-i közleményében megjegyezte, a Covid19-világjárvány még nem ért véget. Nem zárhatók ki olyan új fertőzéshullámok, amelyek – többek között egy új, aggodalomra okot adó variáns megjelenése miatt – a járványügyi helyzet romlását okozhatják. Az Európai Betegségmegelőzési és Járványvédelmi Központ (ECDC) 2022. október 7-i jelentése szerint a járványügyi helyzet a legtöbb tagállamban a fertőzés növekvő terjedését mutatja, azonban nem utal a terjedő variánsok eloszlásában bekövetkezett változásokra. A Bizottság ezért felszólította a tagállamokat, hogy továbbra is koordinálják a felkészültségre irányuló erőfeszítéseiket Unió-szerte. Ezen erőfeszítések részeként az Európai Parlament és a Tanács 2022. június 29-én 2023. június 30-ig meghosszabbította az uniós digitális Covid-igazolványról szóló (EU) 2021/953 rendelet alkalmazási időszakát.

Az uniós digitális Covid-igazolvány keretének meghosszabbítása biztosítja, hogy az uniós polgárok továbbra is élvezhessék a Covid19-oltásra, tesztre és gyógyultságra vonatkozó interoperábilis és kölcsönösen elfogadott igazolványok előnyeit olyan helyzetekben, amikor a tagállamok szükségesnek ítélhetik a szabad mozgás népegészségügyi okokból történő bizonyos korlátozásainak ideiglenes visszaállítását. Ugyanakkor fontos hangsúlyozni, hogy az (EU) 2021/953 rendelet semmilyen módon nem kötelezi a tagállamokat arra, hogy a szabad mozgás gyakorlásával összefüggésben megköveteljék az oltási, teszt- vagy gyógyultsági státusz igazolását.

Amennyiben a járványügyi helyzet súlyos romlására válaszul valamely tagállam úgy ítéli meg, hogy a szabad mozgásra vonatkozó korlátozások mégis szükségesek a közegészség védelme érdekében és arányosak, e korlátozásoknak arra kell szorítkozniuk, hogy megköveteljék az utazók érvényes uniós digitális Covid-igazolványának meglétét. Annak meghatározásához, hogy egy adott helyzet a járványügyi helyzet súlyos romlásának minősül-e, a tagállamoknak különösen figyelembe kell venniük a Covid19 miatt az egészségügyi rendszerükre nehezedő nyomást, különösen a kórházi és intenzív osztályokra való felvétel és az intenzív osztályok fekvőbetegeinek száma tekintetében. Ezzel összefüggésben az ECDC releváns adatokat tesz közzé a járványügyi helyzet alakulásáról.

A tagállamoknak azt is fel kell mérniük, hogy az ilyen korlátozások várhatóan pozitív hatást gyakorolnak-e a járványügyi helyzetre, beleértve a nemzeti egészségügyi rendszerekre nehezedő nyomás jelentős csökkenését, mivel a járványügyi helyzetet a belföldi tényezők általában erőteljesebben befolyásolják, mint a határok átlépésével járó utazás. Ilyen helyzetekben a nem gyógyszeres beavatkozások, például a maszkviselés, a szellőztetés és a fizikai távolságtartás belföldi alkalmazása hatékonyan lassítják a Covid19 terjedését, ha azokat a társadalom korán, átfogóan és kellő mértékben hajtja végre.

Az érvényes uniós digitális Covid-igazolvány meglétére vonatkozó esetleges követelménnyel kapcsolatban az (EU) 2022/1034 európai parlamenti és tanácsi rendelettel bevezetett módosításoknak tükröződniük kell az (EU) 2022/107 ajánlásban. Először is egyértelművé kell tenni, hogy a Covid19-oltóanyagok klinikai vizsgálataiban részt vevő személyek számára kiállított uniós digitális Covid-igazolványokat a szabad mozgásra vonatkozó korlátozások feloldása érdekében más tagállamok is elfogadhatják. Azon uniós polgárok szabad mozgásának megkönnyítése érdekében, akik olyan Covid19-oltóanyagot kaptak, amely szerepel a WHO szükséghelyzeti felhasználási engedélyt kapott oltóanyagokat tartalmazó jegyzékén, a tagállamoknak azt is ajánlani kell, hogy fogadják el az ilyen oltóanyagok beadását követően kiállított uniós digitális Covid-igazolványokat. Ezenkívül a teszt- és gyógyultsági igazolványokat mostantól laboratóriumi antigénvizsgálatok alapján is ki lehet állítani.

Tekintettel sajátos helyzetükre vagy alapvető feladataikra, az utazók bizonyos kategóriáit fel kell menteni az alól az esetleges követelmény alól, hogy uniós digitális Covid-igazolvánnyal rendelkezzenek. A jelenlegi biztonsági helyzetre tekintettel fontos, hogy ez a lista kifejezetten tartalmazza a diplomatákat, a nemzetközi szervezetek személyzetét, a nemzetközi szervezetek által meghívott olyan személyeket, akiknek fizikai jelenléte e szervezetek megfelelő működéséhez szükséges, valamint a katonai személyzetet, a humanitárius segítségnyújtásban dolgozókat és a polgári védelmi személyzetet. A jegyzéknek tartalmaznia kell az (EU) 2022/382 tanácsi végrehajtási határozat 2. cikkének hatálya alá tartozó személyeket is, és összhangban kell lennie a Covid19-világjárvány idején az Unióba történő utazásra vonatkozó koordinált megközelítésről szóló tanácsi ajánlásra irányuló bizottsági javaslattal. Ez ugyanakkor nem akadályozhatja meg a tagállamokat abban, hogy oltást és tesztelést kínáljanak az e kategóriákba tartozó személyek számára.

Annak érdekében, hogy gyorsan lehessen reagálni a SARS-CoV-2 újonnan megjelenő variánsaira, fenn kell tartani a „vészfékmechanizmust”, amely lehetővé teszi az uniós digitális Covid-igazolványt kiegészítő intézkedések meghozatalát. Annak érdekében, hogy a mechanizmus összhangba kerüljön a fent vázolt változásokkal, egyértelművé kell tenni, hogy a „vészfékeljárás” a SARS-CoV-2 aggodalomra okot adó vagy figyelmet érdemlő új variánsának megjelenésére válaszul alkalmazható, azzal a céllal, hogy utazási korlátozások révén lelassítsa annak terjedését, időt nyerjen a kórházi kapacitás növelésére, és elindítsa az oltóanyag-fejlesztést. Olyan helyzetekben is alkalmazható, amikor a járványügyi helyzet gyorsan és súlyosan romlik, ami a SARS-CoV-2 aggodalomra okot adó vagy figyelmet érdemlő új variánsának megjelenésére utal.

Amennyiben egy tagállam érvényes uniós digitális Covid-igazolvány bemutatására vonatkozó követelményt vezet be, vagy amennyiben a „vészfékeljárással” összhangban további intézkedéseket hoz, erről a politikai szintű integrált válságelhárítási (IPCR) hálózaton keresztül haladéktalanul tájékoztatnia kell a Bizottságot és a többi tagállamot, és tájékoztatást kell nyújtania az ilyen utazási korlátozások okairól, várható hatásáról, hatálybalépéséről és időtartamáról. Ennek tartalmaznia kell az arra vonatkozó tájékoztatást, hogy az ilyen utazási korlátozások bevezetése miért felel meg a szükségesség és az arányosság elvének, például az érintett tagállam sajátos földrajzi helyzete vagy nemzeti egészségügyi rendszerének sajátos sebezhetősége miatt.

A SARS-CoV-2 aggodalomra okot adó vagy figyelmet érdemlő variánsainak megjelenésére és terjedésére vonatkozó időszerű, releváns és reprezentatív információk megszerzése érdekében a tagállamoknak értékelniük kell a SARS-CoV-2 különböző variánsainak közösségen belüli terjedését azáltal, hogy reprezentatív mintákat választanak a szekvenáláshoz, elvégzik a genetikai jellemzést és jelentik a variánstipizálás eredményeit az ECDC által közzétett szekvenálási iránymutatással összhangban.

Továbbra is fontos annak biztosítása, hogy az új intézkedésekre vonatkozó információk a lehető leghamarabb nyilvánosan hozzáférhetők legyenek. Ahogyan a Bizottság 2022. szeptember 2-i közleményében megjegyezte, a tagállamoknak mindent meg kell tenniük annak biztosítása érdekében, hogy az esetleges utazók megfelelő tájékoztatást kapjanak az esetleges utazási korlátozásokról, amelyekkel egy másik uniós tagállamba való belépéskor szembesülhetnek. A Re-open EU internetes platform továbbra is kulcsfontosságú hivatkozási pont marad az Unión belül utazók számára.

A Bizottság javasolja továbbá, hogy szüntessék meg az (EU) 2020/1475 tanácsi ajánlás 2020. októberi elfogadása óta az ECDC által közzétett színkódos térképet. A járványügyi fejleményekre tekintettel a térkép módszertanát 2021 februárjában, 2021 júniusában és 2022 januárjában kiigazították. Az oltóanyag felvételével súlyozott 14 napos bejelentési arány felhasználásával végzett legutóbbi iteráció a delta variánssal kapcsolatos tapasztalatokon alapult. Az omikron-variáns által okozott fertőzések magas száma azonban azt eredményezte, hogy a térkép nagy részét „sötétpirossal” jelölték, annak ellenére, hogy valamennyi tagállam feloldotta a szabad mozgásra vonatkozó korlátozásokat. Emellett, mivel a tagállamok kiigazították tesztelési rendszereiket, több régió is „sötétszürke” színnel szerepelt, mivel a bejelentett tesztelési arányok az (EU) 2022/107 ajánlásban megállapított küszöbérték alá csökkentek. A tesztelési stratégiáknak a populáció reprezentatív mintái felé való elmozdulása a belátható jövőben nem fog változni. Ennek eredményeként a színkódos térkép már nem jeleníti meg megfelelően az Unió járványügyi helyzetét. A tagállamokkal és a Bizottsággal folytatott megbeszéléseket követően az ECDC 2022 júliusában már ideiglenesen felfüggesztette a térkép közzétételét.

Következésképpen a Bizottság azt is javasolja, hogy a színkódos térképpel együtt töröljék a „sötétpiros” területekről érkező személyekre vonatkozó egyedi kiegészítő intézkedésekre való hivatkozásokat is. Az ECDC mindenesetre továbbra is közzéteszi a releváns járványügyi mutatókra vonatkozó adatokat. Ez biztosítja a járványügyi helyzet különböző régiók közötti összehasonlításának folyamatos lehetőségét, különösen a járványügyi helyzet romlása esetén.